**Kedves Végzett Állatorvos-hallgató, Kedves Kolléga!**

**Nógrád Vármegye Pásztói Járás területére** keresünk **hatósági állatorvosi munkakörbe** lelkes jelentkezőket az alábbiak szerint:

- **8, végszükség esetén 4 órás bejelentett, klasszikus hatósági állatorvosi munka** állategészségügyi, állatvédelmi és élelmiszerlánc-biztonsági feladatkörökkel. Napjaink rendkívül változatosak, a csigapetétől a bivalyig, a búzafűlétől a közétkeztetésig mindent ellenőrzünk (konkrét példák!), tehát **távolról sem pusztán irodai munkát végzünk**, ráadásul Nógrád gyönyörű tájain utazhatunk a helyszínekre. Sok a feladat és kevesen is vagyunk, ezért a csapat nagyon összetartó: még senki nem maradt magára, ha szorult a hurok (ez a hurok jellemzően határidő formájában jelentkezik). A járások között, a fölöttes szervekkel és a praktizáló kollégákkal is intenzív és jó a kapcsolat, az önkormányzatokkal szoros az együttműködés, az ügyfeleink jellemzően együttműködőek. Kreativitásunk nem ismer határokat, a felmerülő problémákat együtt és lehetőségekhez mérten rugalmasan oldjuk meg – ez a jó hatósági és csapatmunka alapja, melyet alkalmanként saját szervezésű közös ebéddel, összejövetelekkel is igyekszünk erősíteni.

- **Bérezés a kormánytisztviselői bértábla szerint, egyéb juttatások a lehetőségek maximális kihasználásával. A hatósági munka mellett praktizálás megengedett**; a Járásban nagyállat vonalon húscélú szarvasmarhatartás jellemző, de emellett a ló-, juh- és kecskeállományok, valamint méhészetek száma is jelentős. A járás 34 településén természetesen a kisállatgyógyítás is gyakorolható.

- **Lakhatási támogatás** igényelhető azoknak, akik nem rendelkeznek saját ingatlannal.

- Saját gépjármű jó, ha van, de a munkavégzéshez nem elengedhetetlen, mert munkaidőben **hibrid hivatali gépjármű** is biztosított – jellemző viszont, hogy legalább az utóbbi benzinnel ÉS jogosítvánnyal működik!

- Szakmai fejlődésünket és elménk pallérozását az illetékes hatóságok szívükön viselik, így számos **hazai és külföldi továbbképzésre, tréningre** is lehetőséget biztosítanak.

Ha a fentiek felkeltették az érdeklődésedet, vagy további kérdéseid vannak, netalán meghallgatnál néhány vicces/izgalmas/elrettentő történetet a mindennapjainkból, várjuk hívásodat az alábbi elérhetőségek egyikén:

**Bóta Ildikó** (igazgatási szakügyintéző): **0632/460-096**

**dr. Molnár Lajos** (járási főállatorvos): **0630/9986035**

**Kulcsárné dr. Petrilla Janka** (hatósági állatorvos és egyben jelen irat szerzője): **0670/640-58-31**